Efter fire dage med konkurrencer i verdensmesterskaberne i håndværk, der blev afholdt i London, kan en ung mand fra Thy nu kalde sig verdens bedste indenfor sit fag. Maleren, med det meget passende mellemnavn, er Jesper Guld Nielsen. Til daglig bor han i Hurup i Thy, hvor han arbejder som maler. - Jeg kan slet ikke forstå det. Men det er en stor følelse. Og mon ikke jeg kan forlange lidt mere til næste lønforhandling, sagde han til ekstrabladet.dk. Det danske håndværkerlandshold stillede med 15 mand. Udover verdens bedste maler, kunne holdet også prale af, at have verdens bedste murer i form af Nicolai Munksgaard Asmussen fra Holstebro.  Karosseritekniker Nikolaj Vinther Buur-Mouridsen sikrede sig en sølvmedalje. Formand for Skills Danmark, Jesper Juul Sørensen, var henrykt over de flotte placeringer. - Danmark har aldrig før fået guld - og så med to af slagen og en sølvmedalje, kan det ikke blive meget bedre for vores lille land. Nu skal de bare ud og vise, at det er fedt at være håndværker, sagde Jesper Juul Sørensen umiddelbart efter medaljeceremonien i The O2 Arena. Næste VM bliver afholdt i Leipzig i 2013.

Opsummering:
Verdensmesterskaberne indenfor håndværk blev sent søndag afgjort. Verdens bedste maler er nordjyde. 